Pellegrini, Peter, predseda NR SR (2023-11-15):
Páni poslanci, poprosím vás, aby ste sa dostavili do rokovacej sály, pretože na základe rokovania grémia budem podávať návrhy k ďalšiemu priebehu rokovania, o ktorých sa, už dopredu vediac, že nedosiahneme všeobecný súhlas, bude hlasovať, čiže vás poprosím všetkých, aby ste prišli, zaregistrovali sa do systému a začneme a budeme pokračovať v rokovaní Národnej rady. (Krátka pauza. Zaznievanie gongu.) Vážené panie poslankyne, vážení páni poslanci, dovoľte, aby som vás informoval o výsledku rokovania grémia. Vzhľadom na to, že máme ešte 26 prihlásených rečníkov do rozpravy písomne a následne bude ešte rozhodovať sa o prihlásení do rozpravy ústne, aby sme zefektívnili rokovanie Národnej rady, dohodovali sme o predĺžení o niekoľko hodín rokovanie v nasledujúcich dvoch dňoch tak, aby sme umožnili ešte tieto dva dni čo najviac rečníkom vystúpiť s tým, že, samozrejme, ak Národná rada neprerokuje všetky body, tak ako sú plánované, do zajtrajšieho večera, bude Národná rada riadne pokračovať v utorok o deviatej hodine. Keďže na poslaneckom grémiu nedošlo k dohode a nemôžem konštatovať všeobecný súhlas, pretože dve politické strany majú názor nemeniť nič na doterajšom priebehu Národnej rady, dávam návrh, ktorý je zase konsenzom tých, ktorí s nejakým predĺžením rokovania súhlasia, v nasledovnom znení. Dávam návrh, aby dnes Národná rada rokovala do 21. hodiny a zajtra aby bola skrátená obedňajšia prestávka o hodinu a trvala len od trinástej do štrnástej a zajtra sa rokovalo až do 20. hodiny večer. Pre istotu sa ešte raz spýtam, je všeobecný súhlas? (Reakcie z pléna.) Keďže nie je, prosím, prezentujme sa a hlasujme o tomto mojom návrhu o ďalšom priebehu rokovania Národnej rady. (Hlasovanie.) Prítomných 113 poslancov, za 105, proti 7, zdržal sa nikto, nehlasoval 1. Konštatujem, že tento návrh sme schválili. Preto ešte raz pre všetkých opakujem, aby to bolo jasné. Dnes budeme rokovať až do 21. hodiny, zajtra začíname štandardne o deviatej hodine, budeme rokovať až do trinástej, potom bude jednohodinová obedňajšia prestávka do 14.00 h a následne budeme pokračovať až do 20. hodiny. Ďakujem veľmi pekne. Tento návrh sme schválili. Ešte predtým, ako dám vystúpiť a pokračovať v rokovaní pánovi poslancovi Čaučíkovi, vás chcem informovať, že sme na grémiu museli riešiť aj otázku iného charakteru a chcem, aby ste ju počuli všetci poslanci, pretože sa týka všetkých vás. V rámci priestorov Národnej rady vo foyer sa bežne vyskytujú médiá, ktoré majú svoje miesta, z ktorého vysielajú častokrát živé vstupy do svojich spravodajských televízií a pozývajú na tieto živé vstupy jednotlivých poslancov Národnej rady tak, ako si ich pozvú, ako sa s kým dohodnú, a každý má právo si takýto mediálny priestor využiť a poskytnúť médiám svoje postoje. Dnes bol avizovaný mi incident, kedy pán poslanec Mažgút zo SMER-u mal absolvovať svoj živý vstup do RTVS, po ktorom mal nasledovať následne živý vstup pána poslanca Matoviča, tak ako to bolo dohodnuté dramaturgiou Slovenskej televízie. Nakoľko ale pán poslanec Matovič ešte tesne pred začiatkom tohto živého vstupu začal verbálne útočiť na pána poslanca a vulgárne sa k nemu správať a vyjadrovať, ten sa nakoniec rozhodol za takýchto podmienok svoj živý vstup neuskutočniť. Ja teraz nebudem arbitrom ani nebudem sa do toho starať, ale chcem vám povedať jednu vec a záver poslaneckého grémia. 	Pokiaľ ma poslanecký klub SLOVENSKO a jeho pán predseda Šipoš verejne, teda mne, oficiálne ma neuistia, že nikdy viac sa takýto incident pri živom vstupe iného konkurenčného politika neudeje, do toho momentu požiadam médiá, že nebudú žiadne živé vstupy môcť z budovy Národnej rady vysielať, pretože nikto sa ich nebude môcť za takýchto nepredvídateľných okolností zúčastňovať. Akonáhle ma pán poslanec Šipoš uistí, že... (potlesk), akonáhle ma pán predseda poslaneckého klubu Šipoš uistí, že nikto z poslaneckého klubu sa viac takto správať nebude, tak budú ďalšie mediálne výstupy možné z foyer Národnej rady pre akékoľvek médium, akékoľvek živé vysielanie. Nie je to dnes z mojej strany nič osobné, ak by sa takto zasprával aj poslanec zo strany HLAS alebo zo strany PS, alebo zo strany SaS, konal by som rovnako. Ak tu chceme dodržať určitú elementárnu slušnosť, nemôže tak samotná redaktorka alebo redaktor a ani samotný respondent čakať tomu, čo za chrbtom v živom vstupe príde stvárať poza jeho chrbát. Ešte raz a moje stanovisko je pevné a to, ak ho oznámim médiám zajtra, zdôvodním len a len týmto incidentom a neochotou poslaneckého klubu SLOVENSKO dodržiavať elementárne pravidlá slušnosti pri kontakte s médiami a vykonávanie si normálnej poslaneckej a mediálnej práce. Ďakujem veľmi pekne. S procedurálnym návrhom pán poslanec Matovič.